Papersnake/gushiwen huggingface dataset:
渔洋先生以右丞竹里馆作图敬题应命
蒋仁锡（清代）

苍然古时月，下照檀栾影。烟梢一万竿，翠滴衣裳冷。

幽兴会孤吟，造此无人境。自非高士怀，于何悟深静。

我公有神契，千载遥相领。偶复托岸廊，终焉慕箕颍。

妙处故不传，意与瑶琴永。
代作五首
项安世（宋代）

一点阴机初昼迟，十分阳德正开离。
后王诰命章施日，天地文开盛丽时。
历草自生萧相叶，桂花须占郄诜枝。
千钟顿止真堪畏，万石他年更不疑。
淮东
顾炎武（明代）

淮东三连城，其北旧侯府。昔时王室坏，南京立新主。

河上贼帅王，东南费撑拄。诏封四将军，分割河淮土。

侯时拥兵居，千里暂安堵。促觞进竽瑟，堂上坎坎鼓。

美人拜帐中，请作便旋舞。为欢尚未毕，羽檄王旁午。

扬舲出庙湾，欲去天威怒。举族竟生降，一旦为俘虏。

传车诣幽燕，犹佩通侯组。长安九门中，出入黄金坞。

故侯多嫌猜，黄金为祸胎。白日不尔待，长夜王相催。

徬徨阙门前，一时下霆雷。法吏逢上意，罗织及婴孩。

具狱阿房宫，腰斩咸阳市。踟蹰念黄犬，太息嘑诸子。

父子一相哭，同日归蒿里。有金高北邙，不得救身死。

地下逢黄侯，举手相捓榆。昔在天朝时，共剖河山符。

何图贰师贵，卒受东胡屠。一死留芳名，一死骨已枯。

寄语后世人，观此两丈夫。
次韵常之秋日郊居十首 其九
许及之（宋代）

诗分缘稼穑，别墅故人多。又过中秋闰，无如明月何。

违离增寂寞，衰病废吟哦。十首撩人甚，重翻古井波。
宿横山祷雨
林棐（宋代）

寸心忧国原年丰，晓挈枫香入翠峰。
幸有一坛瞻斗象，岂无尺水起渊龙。
松风不住雨声碎，岚雾常随云气浓。
原觅大瓢一滴水，三符需梦慰三农。
再次韵呈之忱彦先彦达兼呈幼槃
李彭（宋代）

割据溪山天下豪，长松独许倚青蒿。小巫政自雄河朔，浅器从来鄙奉高。

烂醉何劳愤田窦，淳风相与继崔毛。不知底事真奇语，且向窗前嚼二螯。
燕歌行
庾信（南北朝）

代北云气昼昏昏。
千里飞蓬无复根。
寒鴈嗈嗈渡辽水。
桑叶纷纷落蓟门。
晋阳山头无箭竹。
疎勒城中乏水源。
属国征戍久离居。
阳关音信绝能疎。
原得鲁连飞一箭。
持寄思归燕将书。
渡辽本自有将军。
寒风萧萧生水纹。
妾惊甘泉足烽火。
君讶渔阳少阵云。
自从将军出细柳。
荡子空床难独守。
盘龙明镜饷秦嘉。
辟恶生香寄韩寿。
春分燕来能几日。
二月蚕眠不复久。
洛阳游丝百丈连。
黄河春冰千片穿。
桃花颜色好如马。
榆筴新开巧似钱。
蒲桃一杯千日醉。
无事九转学神仙。
定取金丹作几服。
能令华表得千年。
入千山
玄烨（清代）

晓入千山路，烟光织翠萝。崎嵚缘石磴，宛转历岩阿。

树杪朱旗出，藤阴玉勒过。物华看亦好，景色爱清和。
次韵高寿朋殿直喜雪 其一
释道潜（宋代）

俄顷风云变物华，撒盐飞絮斗轻花。只应陋巷无贫者，玉户瑶阶共一家。
至日示诸甥侄
吴泳（宋代）

莫风浩荡忽吹葭，一室阳春病已差。
把酒认为天一水，见梅题已玉真花。
燕常会族宁随俭，祭则从先不尚华。
过此肥冬疆事静，亦呼盘了早还家。
句 其二
王介（宋代）

命也岂终否，时乎不暂留。勉哉藏素业，以待岁之秋。
南歌子 其三
温庭筠（唐代）

倭堕低梳髻，连娟细扫眉。终日两相思。为君憔悴尽，百花时。
哭徐南村
姜大庸（清代）

一声长啸忽骑鲸，江上骚坛谁主盟。人品定归高士传，诗才应主布衣名。

敢追白雪称同道，空对黄花感旧情。皓首穷经心血苦，等身遗稿倩谁评。
倦寻芳 寄骆叔夜明府
毛奇龄（清代）

渭南万里，三载携琴，人诵廉洁。为葬慈亲，归卧溪山别业。

道场勿辞高士吊，哀来时涌丹徒血。苦思君，又蹉跎相失，暮秋时节。

游望冷、蔷薇洞口，丝竹萧条，远过前哲。兔苑鸡场，还揽旧时英杰。

草暖吟成樊水调，花飞梦散华池雪。听西堂，几何时，又鸣蜻蛚。
南极王夫人诗
佚名（魏晋）

林振须类感，云蔚待龙吟。玄数自相求，触节皆有音。

飞軿出西华，总辔忽来寻。八遐非无娱，同咏理自钦。

悼此四维内，百忧常在心。俱游北寒台，神风开尔襟。
永顺府闲述 其一
郑虎文（清代）

斗大一城耳，森然万壑秋。有山皆绝壁，无水不悬流。

虚牝风声怒，晴空雾气稠。客身忧瘴历，九月已重裘。
元日
张弋（宋代）

历以寅为正，风从艮位来。
桃符当壁写，竹户趁钟开。
宿雨滋初茁，长年老不材。
满庭青柏叶，惆怅独持杯。
琴川返棹途中
潘遵祁（清代）

虞山犹在眼，西风吹鹢首。秋光正澄澹，偷闲未可负。

遥村与近墅，画意满林薮。恍如对耕烟，直欲追子久。

生长此钓游，烟霞恣所取。始知造化师，不在绳墨守。

新霜上高枫，斜日挂疏柳。迤逦转双桡，参差写坡阜。

道似目击存，巧藉天工牖。前年咏四图，今日伤吾友。

吾画倘可成，赏音问谁某？
秋怀
魏裔介（清代）

秋云冉冉暮，庭草惜青光。雨气留空翠，鸦声落夕阳。

摊书鱼蠹老，岸帻酒杯香。亦有竹林意，何人是古狂。
缺题
王象晋（明代）

翠袖参差瑞色新，棱嶒老干拥祥云。无边生意包涵厚，满腹珠玑取次陈。
小亭落成都官有诗次韵以谢 其一
洪皓（宋代）

我被儒冠误此身，公缘何事作流人。琼葩乍折香胜雪，玉版初尝暖似春。

月桂他年应独折，琼林今日遂重新。披襟散发无妨醉，况有红妆二八陈。
琐窗寒 紫泉孝廉李宾石，余再从姊婿也。病树不春，昙花遽萎，莹莹嫠纬，其可哀也
周之琦（清代）

听雨沽春，题花卜夜，胜游曾几。书传雁羽，有约玉箫同倚。

踏松阴、依然断肠，素弦一昔牙琴碎。过招提倦旅，当时灯晕，尚飘红穗。

谁寄。相思意。但絮影埋香，酒痕吹水。秋坟怨语，悽入女媭砧里。

话伤心、孤雏未将，纸钱那觅空燕垒。判今生、尘面西风，为君持泪洗。
钱塘怀古
董师谦（宋代）

玉床摇帝座，青盖出都城。
巷哭行家泪，燕歌四面声。
乾坤遽如许，风雪可邻生。
清晓宫门外，犹听打六更。
过柏林寺观吴道子壁间画水作长歌志之
陶元藻（清代）

君不见东南大地之水称汪洋，远趋日本连扶桑。
画师要与玄远使者斗驱入，赵州东郭祇园墙。
沺沺汗汗失涯涘，一笔两笔分低昂。
冲飙怒转势倔强，陡然起立波为扬。
我闻江深五里海十里，今此下窥无底谁能量。
回头忽见墨痕变，冯夷气静开生面。
慈航宝筏来有无，尺咫蓬莱水清浅。
浪皱靴纹削可平，并刀剪取澄江练。
长康漫夸玄武宫，思训羞传大同殿。
学道曾参观水术，探奇复作画水歌。
良工下笔畏缺漏，文水武水胥包罗。
愿以天瓢汲泱漭，用浇半生胸中抑塞不平之坎坷。
忆昔南浮淮泗，北步洪河，乘风欲破万里浪，大力横截生鼋鼍。
胡为乎萍流梗泛随秋波，珊瑚生枝不在网，圆折方折谁观摩。
浮槎有人天上去，中洲无梁那得过。
吴道子，吴道子，但知画水焉知他。
吾其衰病嗟蹉跎，水乎水乎奈尔何！
偈颂五首
释文礼（宋代）

夜明帘外，宝鉴台前。
元无兼带，岂有偏圆。
古渡无人霜月冷，芦花风静鹭鸶眠。
宫词
胡仲弓（宋代）

美人戚氏出椒房，金缕衣成八宝妆。
夜静绮罗香度处，瑶台月下江庭芳。
吊辨才二首
周文璞（宋代）

读了碑文读祭诗，冷看遗像立多时。
郎当岭上生云处，山鸟山花忆老师。
夜坐
楼钥（宋代）

重云烟雨日冥冥，柱礎流津意未晴。
赖得谿风送云出，放开山月照人明。
纷纭世态长松影，荏苒时光流水声。
坐久萧然转琴轴，为君更作九臯鸣。
秋江四绝
滕岑（宋代）

十日江头一向风，差差寒浪白吹空。
渔舠轾小不如叶，信意低昂风浪中。
游藏山寺
李彭（宋代）

招提虽负郭，菌阁暗藏幽。春涨桃花水，风回沙际鸥。

含烟朝日丽，择路晚云愁。淡墨呻吟内，非萱可疗忧。
病中苦忆 其三
孙原湘（清代）

花笺封题小印严，玫瑰香酷蔗霜甜。禁方虽载中心补，饱食终愁内热添。

小别光阴红雨尽，相思滋味绿饧粘。为郎手解烦襟渴，别制新茶碧玉尖。
马鞍冈
王显先（明代）

石垄垂鞍势郁嵷，平看天马似行空。云迷周骏过瑶岛，苔隐秦行到海东。

金勒九衢停历块，玉函千里静嘶风。龙图鹊印今何异，五色谁收补炼功。
老叹
李廌（宋代）

此身常恐竟无成，忧患频更已不惊。
下第但能供酒令，他时何意主文盟。
耽经谩有春秋癖，闭户犹防月旦评。
独对秋风叹华发，暮云萧瑟岁峥嵘。
癸未上巳李子素直社城楼即事
曹学佺（明代）

豫章诸郡彻胡笳，闽海犹然天一涯。
三月风光临上巳，两京消息隔中华。
登城预想鱼丽阵，入幕谁为燕子家。
世味不知如此恶，且将清况试新茶。
闲居感兴六首 其五
江源（明代）

道非身外更何求，一室无喧事事幽。

试问繁华何处在，石家金谷水空流。
山林隐居为周道士作
释宗泐（明代）

冶城高处蕊珠林，此是仙家第一岑。炼药火残云淡淡，步虚声动月沈沈。

阶前瑶草千年碧，门外黄尘十丈深。欲访华阳陶隐士，松风阁上听鸣琴。
禅人并化主写真求赞
释正觉（宋代）

秋山骨瘦，秋水神清。
岩松寒更翠，澗月夜还明。
灵然曲木坐不语，四海九州俱太平。
次韵和邓慎思谢刘明复画道林秋景二首 其一
孔武仲（宋代）

铃斋清话未更端，一埽禅林景趣完。缥缈已装新殿塔，萦纡仍引外峰峦。

冷风有意生空阔，密雪无声下广寒。平昔所游今在眼，凄凉疑是梦中看。
梦方孚若二首
刘克庄（宋代）

仙鬼微茫果是非，不如辽鹤有归期。
铸成范蠡何嗟及，绣作平归未必知。
歌扇舞裙风雨散，野田荒草古今悲。
可怜一觉寒窗梦，犹记联鞍出塞时。
鸡鸣歌
李梦阳（明代）

东方白兮，鸡鸣胶胶。鼓予棹兮，沙之坳。明星上船桅，北斗入地离离。

芦中人，逝而逝而。
咏潇湘八景各一首 江天暮雪
刘克庄（宋代）

纤路泥尤滑，柴门扫不开。子猷返棹后，不见有船来。
苍梧十景次汪宪副韵 其八 桂渚虹桥
张吉（明代）

病涉日万夫，奔川莽牢落。遥空亘脩蝀，众目坚倚托。

忽堕水中心，为功一何博。小狐今毕济，真赝聊可略。
五泄山三学院十题·石屏
释咸润（宋代）

峭石状危屏，截断诸峰青。
白云触不飞，仙掌空遗名。
游黄山留题
张冠卿（宋代）

路尽清谿逼画图，乱云深处插天都。
雾开虎豹文姿出，松隐龙蛇怪状孤。
吐焰香砂收火齐，凌虚精舍碍灵乌。
我来为访容成侣，试问丹丘果有无。
与岑霍山北海夜泊时有下园探梅之行
何绛（明代）

一棹维江上，严寒逼缊袍。虫声随岸尽，月色付潮高。

白发心犹壮，青山兴尚豪。梅花冰雪质，恐亦爱吾曹。
宫词 其九十二
赵佶（宋代）

弱柳飘飘意甚颠，无端牵住小花钿。楼中阿监遥相觑，应绘□图供御前。
花时留郡归已初夏事六首
黎廷瑞（宋代）

心镜翛然澹似僧，悠悠观化寄枯藤。
云来云去閒舒卷，花落花开小废兴。
吹笛强呼从百里，种瓜清隐学东陵。
野人知有观书癖，远饷松肪续夜灯。
春闺杂咏 其三
多敏（清代）

三分水竹二分居，碧玉苔纹晕绮疏。一瓣拈花参佛谛，天龙八部读禅书。
春日杂赋五首 其一
陆游（宋代）

羁怀病思正厌厌，诗卷渔竿信手拈。老境何尝忘一笑，春风也解到穷阎。

残花满地无馀萼，新笋掀泥已露尖。转老转穷君勿笑，熊蹯鱼腹岂容兼。
卧病杂题
陆游（宋代）

终日常辞客，经秋半在床。
爱穷留作伴，谙病与相忘。
灶婢工烹粥，园丁习写方。
今朝有奇事，久雨得窗光。
岁除夜对酒
白居易（唐代）

衰翁岁除夜，对酒思悠然。草白经霜地，云黄欲雪天。

醉依香枕坐，慵傍暖炉眠。洛下闲来久，明朝是十年。
秋晚途次坊州界寄崔玉员外
武元衡（唐代）

崎岖崖谷迷，寒雨暮成泥。征路出山顶，乱云生马蹄。

望乡程杳杳，怀远思凄凄。欲识分麾重，孤城万壑西。
赠吴伯武并柬刘起居
刘崧（元代）

永丰范萧之峰，有坟隆然而新封。问之父老坟者谁，云是刘家兄死弟葬之。

兄行万里死毒厉，家有婺妇无孤儿。弟也来葬之，涕泪如雨垂。

捧土营成坟，挽棺声酸悲。山头茫茫石与土，谁欤卜者吴伯武。

酬之十金挥弗取，乡人称之不容语。弟从去年入南都，簪笔趋朝官起居。

得禄不待养，为我一语三嗟吁。所嗟当时事急天莫呼，非吴卜之谁与图。

昨来徵文盛扬揄，吴君高谊真不诬。起居衷诚不可孤，我诗字字如璚珠。

更后千岁当不渝，愿持荅刘兼报吴。
舟中
严恒（清代）

空阔俯沧洲，乘风溯上游。断云千岭树，斜日一孤舟。

吟兴入秋远，归心逐水流。何当邀鲁望，把钓狎闲鸥。
新妇词
丁宝光（清代）

静对菱花扫柳眉，妆台新样料郎知。晓誇点额红梅艳，京兆传神笔一枝。
禅人并化主写真求赞
释正觉（宋代）

传之失真，体之而神。
明白智圆而有照，清虚理极而无身。
心萌法法，影落尘尘，
一段精光华上春。
踏莎行
吴文英（宋代）

杨柳风流，蕙花清润。苹□未数张三影。沈香倚醉调清平，新辞□□□□□。
鲛室裁绡，□□□□。□□白雪争歌郢。西湖同结杏花盟，东风休赋丁香恨。
偶题
毕仲游（宋代）

拄杖行行去路遥，城荒树老色萧条。颍州寺里僧知否，夜梦常游飞盖桥。
沧浪吟
李东阳（明代）

沧浪水，清且閒。朝持长竿去，暮踏轻舟还。江湖悠悠厌奔走，独挂渔罾向溪口。

水面游鱼不避人，江间白浪空回首。细草平沙带绿蘋，微风不动波粼粼。

忽如青丝飐红鳞，低头坐睡了不闻。亦知在兴不在物，江村水市徒纷纷。

沧浪水，清不浊，耳可洗，缨可濯。江南风景殊不恶，耕田不如捕鱼乐。

我家住在潇湘东，长向沧浪忆钓翁。借问矶头旧江水，春来几度桃花风。
题赵进夫胜轩诗
李若水（宋代）

山色堆蓝重，水光拖练寒。
主人看不足，终日凭栏干。
题施氏西屿书堂
余阙（元代）

中智贵得性，得性非易求。羡君淠川曲，松竹蔽层丘。

春秋当佳淠，兄弟各命俦。总辔凌晨术，展席面清流。

参差琼峰出，泓澄绮碛周。缃荷承绣宇，黄鸟响疏楼。

起坐玩芳帙，为乐鲜优游。河阳耻巧宦，建春压旅愁。

安得周公瑾，为馆孙仲谋。
有客有客在门崔嵬高盖华轩起欲与之语言已叱仆夫回辕 其一
张翥（元代）

宁不少忍须臾，谓我巷不容车。北望豪家是趋，堂上有筝有竽。
为士卒倡
佚名（先秦）

无可往矣。
宗庙亡矣。

魂魄丧矣。
归保党矣。
和成都张通叔韵简范伟明
王之道（宋代）

高楼半天夸奕奕，一室萧然再经昔。
君今盘礴知几时，邂逅相逢俱是客。
襟怀磊落我辈人，倾盖便觉情相新。
欲知富贵未乾没，岷山锦水钟精神。
范侯国学同舍友，闻与吾人最亲厚。
别来不寄一行书，有便何妨为予取。
续洗兵马
郑思肖（宋代）

遭时不祥厄阳九，垢面蓬鬓丧家狗。四夷交侵小雅废，率其子家攻父母。

封豕长蛇亘人域，天子下殿跣足走。凝碧池头乐最愁，连昌宫里花亦丑。

三精雾塞黑曈曈，天破地裂一无有。谁执弓矢救日月，仰泣旻天大号吼。

贤者不入胜母里，义士耻饮盗泉水。丈夫立身乃大事，一失此足死亦耻。

当知孔明杲卿辈，岿然三代古君子。吕尚磻溪钓文王，乃是汉唐人才尔。

到今大坏不可救，鸱枭破獍咀唇齿。高瞠双眼视天下，黔首浑敦状如鬼。

龙堆大漠鸟兽夷，舌捲音响蛮侏离。不类人形舞百怪，错乱天命灾群黎。

营州羯狗猪龙形，讵能篡有唐丕基。太子即位灵武日，天开万仞磨崖碑。

载定尊卑奠鳌极，一新正朔授人时。渐被日出月没处，梯航臣妾拜京师。

黄旗紫盖东南兴，大火王气浮晴春。勿欺一成一旅微，少康犹能作之君。

班超已著王命论，陈婴王陵毋生心。绛衣大冠大敌勇，今日岂无刘将军。

田野豪杰久延颈，一呼而动云来奔。我当率之效驰驱，整顿乾坤明大伦。

旧邦新命光前王，逆俗污染咸惟新。
饭馀过总持庵
周紫芝（宋代）

饱饭度永日，问邻从小园。闲携居士杖，来扣总持门。

花木无人见，文书听客翻。更将方外事，细为老夫论。
乐家傲引
洪适（宋代）

长浮家而醉月，更辍棹以吟风。乐哉生涯，翻在乐府。相烦女伴，乐父分行。

正月东风初解冻。乐人撒网波纹动。不识雕梁并绮栋。扁舟重。眠鸥浴雁相迎送。

溪北画桥弯螮蝀。溪南古岸添青葑。长把鱼钱寻酒瓮。春一梦。起来拈笛成三弄。
山间三首
孔武仲（宋代）

江城八月苦炎晖，潇洒山间挟纩时。
峰顶宝林俱胜绝，篮舆从此上天池。
玉笙谣玉山席上赠周生时铁厓同赋
于立（元代）

十三学神仙，十五能吹笙。仙人王子晋，同上凤凰翎。

丹山凤凰十七声，钧天按节皆和鸣。西游瑶池谒熊□，董家双成最娉婷。

桂殿初凉湿秋露，鹅管吹烟隔轻素。缥缈新声汎紫霞，□曲每得周郎顾。

铁厓仙人横铁笛，几度周郎蒙赏识。同向维山弄月明，九点齐州暮烟碧。
春池闲泛
白居易（唐代）

绿塘新水平，红槛小舟轻。解缆随风去，开襟信意行。

浅怜清演漾，深爱绿澄泓。白扑柳飞絮，红浮桃落英。

古文科斗出，新叶剪刀生。树集莺朋友，云行雁弟兄。

飞沈皆适性，酣咏自怡情。花助银杯气，松添玉轸声。

鱼跳何事乐，鸥起复谁惊。莫唱沧浪曲，无尘可濯缨。
岳州观竞渡
张说（唐代）

画作飞凫艇，双双竞拂流。低装山色变，急棹水华浮。

土尚三闾俗，江传二女游。齐歌迎孟姥，独舞送阳侯。

鼓发南湖溠，标争西驿楼。并驱常诧速，非畏日光遒。
赋得大道柳八章 其八
姚燮（清代）

壮得封侯色，华旌夹路飞。飘摇如侬苦，含态亦相依。

绣谷多芳树，蓉湖有钓矶。此行好风月，还我薜萝衣。
辛未兴龙节日怀历阳王掾元胥
贺铸（宋代）

昨岁东溪口，扁舟欲下江。
伴愁灯映幔，欺睡月侵窗。
漫寄书连纸，谁同酒一缸。
何当见之子，聊使我心降。
兴唐寺闻钟
岳珂（宋代）

兴唐钟刻无夫字，久欲摩挲与细论。
归棹未容酬此志，一声烟霭又黄昏。
荇桥三首 其二
弘历（清代）

六桥一带学西湖，蜿蜿长虹俯接余。左右参差浮碧水，二南雅化亦兴予。
伯氏
许景衡（宋代）

伯氏古豪士，何曾与俗同。酒狂天地外，诗句笑谈中。

池水添新绿，林花看旧红。向来多乐事，天末任漂蓬。
初夏江乡即事
陈柄德（清代）

煮茗宜新汲，栽瓜合旧畦。屋围深涨绿，门向小桥低。

饶得三农趣，聊将万物齐。桔槔声寂寞，细雨鹁鸠啼。
半塘晚步 其二
李大成（清代）

渺渺郊原纵目长，青山依旧郁苍苍。三城宫苑知多少，半是人家半夕阳。
西湖
程颢（宋代）

潩水桥边鸭子陂，楼台只在郡城西。烟波乍见心先快，岛屿将寻路欲迷。

尽日无风横舴艋，有时经雨饮虹霓。如何咫尺尘埃地，能使游人意不齐。
台湾杂咏 其七
齐体物（清代）

燕婉相期奏口琴，宫商谐处结同心。虽然不辨求凰曲，也有泠泠太古音。
自儆
陆游（宋代）

世事如云日日新，瓦盆黍酒却关身。
细思只有穷居好，寄语玄翁莫逐贫。
杨柳枝
葛长庚（宋代）

＿碎梅花一断肠。送斜阳。风烟缥渺月微茫。又昏黄。

平野寒芜何处断，接天长。短篱浅水橘青黄。度清香。

要做神仙，炼丹工夫，譬之似闲。但姹女乘龙，金公御虎，玉炉火炽，土釜灰寒。铅里藏银，砂中取汞，神水华池上下间。山田内，有一条径路，直透泥丸。

一声雷震昆山。真橐＿、飞冲夹脊关。见白雪漫天，黄芽满地，龟蛇缭绕，乌兔掀翻。自古乾坤，这些离坎，九转烹煎结大还。灵丹就，未飞升上阙，且在人寰。
鹧鸪天（题广文官舍竹外梅花呈万教）
卢炳（宋代）

阁雨浮云寒尚轻。商量雪意未全成。莫嫌竹外萧然处，忽有幽香透鼻清。

诗兴逸，酒魂醒。主人留客更多情。不辞满引成痴客，且为梅花醉一觥。
鹊桥仙·红摧绿锉
毛滂（宋代）

红摧绿锉，莺愁蝶怨，满院落花风紧。醉乡好梦恰瞢腾，又冷落、一成吹醒。柔红不耐，暗香犹好，觑著翻成不忍。春心减尽眼长闲，更肯被、游丝牵引。
内前行
唐庚（宋代）

内前车马拨不开，文德殿下宣麻回。紫薇侍郎拜右相，中使押赴文昌台。

旄头昨夜光照牖，是夕收芒如秃帚。明日化为甘雨来，宅家唤作调元手。

周公礼乐未要作，致身姚宋也不恶。向来两翁当国年，民间斗米才四钱。
宿昔
吕本中（宋代）

宿昔尚烦暑，平生悲远游。长贫不贳酒，虽健懒登楼。

晚节劳千虑，经年走数州。新凉事事好，只是迫防秋。
秋郊闲望有感
韩偓（唐代）

枫叶微红近有霜，碧云秋色满吴乡。
鱼冲骇浪雪鳞健，鸦闪夕阳金背光。
心为感恩长惨戚，鬓缘经乱早苍浪。
可怜广武山前语，楚汉宁教作战场。
和答诗十首。和古社
白居易（唐代）

废村多年树，生在古社隈。为作妖狐窟，心空身未摧。

妖狐变美女，社树成楼台。黄昏行人过，见者心裴回。

饥雕竟不捉，老犬反为媒。岁媚少年客，十去九不回。

昨夜云雨合，烈风驱迅雷。风拔树根出，雷劈社坛开。

飞电化为火，妖狐烧作灰。天明至其所，清旷无氛埃。

旧地葺村落，新田辟荒莱。始知天降火，不必常为灾。

勿谓神默默，勿谓天恢恢。勿喜犬不捕，勿夸雕不猜。

寄言狐媚者，天火有时来。
沁园春 按原误作满庭芳，兹据律改。
佚名（宋代）

遇此荒年，天下门徒，受魔受难。过此番才显真诚，道友杀那，慷慨应过天仙。广化天尊，忠昭烈士，甲子旬中要五千。加刚志，九天仙阙，无数金莲。逢魔一志当先。心上休教邪共偏。举刀时，一性如山不动，三清上圣，到处随现，不在功全。不须行满，一志无疑，上圣劝诸门弟，肯忘形忘体，随我升天。
鹧鸪天（十五日同宪使观灯马上得数语）
魏了翁（宋代）

解后皇华并辔游。追随世好学风流。儿童拍手拦街笑，只是酸风魏梓州。

千炬烛，数声讴。不知白了几人头。惺忪两眼看来惯，且得人心乐便休。
送税官仇副使诗十首
熊禾（元代）

正直男子身，自有神与谋。
世治天理现，何必事祷求。
己酉初夏，偕吴品三游破山寺，观传戒，品三步常尉韵索和，次韵奉答二首 其一
方仁渊（清代）

欲寻破山寺，一径入松林。野殿齐梁古，幽亭竹柏深。

雨馀峰洗面，风静鸟谈心。涧水鸣琴筑，无人为赏音。
西山独步奉怀蹈元
李弥逊（宋代）

摆脱微官万里来，非关枝上子规催。镜中苍鬓摘还满，花上青春唤不回。

我筑一溪愚似柳，君工五字老於梅。哦诗肯傍水旁径，剩买长瓶为子开。
夏日斋居重华宫抑斋作
弘历（清代）

琐窗潇洒静无尘，得意忘言旧似新。但使心中无芥蒂，何须尸外列松筠。

壁留亥字铜仙驻，案有丁年玉帙陈。却愧向来斋内客，匡床消夏一閒人。
桂枝香 立秋日作
吴重憙（清代）

蓼红蘋白，正良夜新秋，溽暑初去。偏是悲秋秋士，与秋先遇。

西风似解相违久，祇著意飕飗庭树。一番凉月，一番清露，一番疏雨。

曾记得紫萸黄菊。我扶病登台，送君行处。几度流光，又听元蝉哀诉。

秋来秋去无人管，祇不许朱颜如故。登高携酒，向天搔首，问天不语。
满庭芳 欲脱家
王哲（金朝）

既欲修行，终全＊谧，出离尘俗相当。莫凭外坐，朝暮起心香。须是损妻舍事，违乡土、＊却儿娘。常归一，民安国富，战胜又兵强。长长。潇洒做，搜寻玄妙，认取清凉。又凭空渺邈，大道无方。只在圆光自照，明来后、堪用衡量。重阳子，迎霜金菊，独许满庭芳。
清平乐·呼来吸去
陈德武（宋代）

呼来吸去。毕竟为谁主。软力慢扶花柳舞。禁不住颠狂处。等闲天易凉炎。每教人爱人嫌。最是相思病起，呼儿紧下珠帘。
浣溪沙
林淳（宋代）

冒雪休寻访戴船。红炉剩爇宝香然。阁儿煨暖两三椽。更有玉杯传素手，梅花相对两争妍。停杯听唱月娟娟。
送别广西代巡屠文治同年
方献夫（明代）

昔年紫陌忆连镳，此日沧江望去桡。万里关山秋月皎，九重宫去暮云消。

豸冠指日趋明召，铁笔凝霜到早朝。同榜英贤如有问，为言多病老西樵。
寄汤季庸侍郎
刘克庄（宋代）

粤从紫气度函关，更十年中几赐环。
一叶身轻归去勇，六丁力尽挽来难。
高情常寄纷华外，晚节全观出处间。
别后有书无寄处，聊凭小阮问平安。
水龙吟·举头南极星明
李孝光（元代）

举头南极星明，五云飘作天花雨。龟游莲叶，鹤栖松顶，□□□露。阿母瑶池，琼花新好，正逢初度。对碧梧翠竹，黄庭读罢，更细味，全生处。二十四番花信，待持入薰风旧谱。琴鸣瑟和，兰清玉暖，云翩彩舞。身在箫台，月明风细，犹闻笑语。想胡麻饭熟，只应流出，向桃源路。
庞鸠六
程康庄（清代）

鸠六屣履迎，投辖苦不早。下榻虽未成，所感在怀抱。

竹箨时写书，开樽验文章。相契已忘言，鸿名永为宝。
芳华楼夜饮
陆游（宋代）

春风射雉苑城旁，走马远来入醉乡。
夜暖酒波摇烛焰，舞回妆粉铄花光。
浮生一笑常难必，此乐它年未易忘。
莫作五陵豪侠看，奚奴归路有诗囊。
鱼妇观音赞
释绍昙（宋代）

不归小白花岩住，越样梳妆诳世人。
无底篮虽提得活，禹门未必解翻身。
纪赐四十首 其二 丙子七月初侍日讲纪述
于慎行（明代）

内殿云深启法筵，隔屏初听玉音宣。宫臣举案趋宸幄，阁相垂绅拱细旃。

壁影丝丝浮绣网，签头字字指瑶编。冰兢祇惧终无补，未觉身依尺五天。
咏史
张玉娘（宋代）

自剪冰丝譬远归，学成何异此成衣。妾身不是轻恩爱，祇恐苏郎戒下机。
次韵游臞庵不果
洪适（宋代）

水纹如縠送归船，渐近觚棱尺五天。适意莼鲈公有兴，寻盟鸥五我无缘。

远怀并辔穿红皱，近阻携筇款碧鲜。却待湖山最高处，醉中一笑挹臞仙。
闻庄舍弟自庄浪除广西桂林府修仁县主簿作长律四十韵以寄
郑真（明代）

薄宦怜吾弟，人来说调除。有怀终契阔，长望独踌蹰。

宗伯公清选，朝家叶众誉。宛驹夸腰袅，鲁宝识璠玙。

栖凤名仍忝，攀龙步匪纡。信传沧水使，恩捧紫泥书。

蹀躞关西马，驱驰陕右车。身辞沙塞远，目送海天虚。

驻驿频抄饭，充厨只问蔬。蛮烟晴拂曙，瘴雨暮填淤。

水闸山成斗，溪桥市趁墟。金沙横螮蝀，蛛窟映蟾蜍。

晓色催行李，清风送佩琚。山翁招竹所，野老迓蓬庐。

客路殷忧际，公庭上任初。簿书明法律，耕稼抚田闾。

问俗来耆硕，分曹察吏胥。嘉生函化育，和气蔼吹嘘。

桂岭秋声外，灵川晚照余。林深蟠宿蟒，树杪聚群狙。

慷慨羁心集，登临野兴摅。诗应夸子美，赋或儗相如。

谩说生猺聚，由来百货储。翠毛笼孔雀，白璧间车渠。

香蜡纷成囷，椒糖重载舆。兽皮堪作褥，织贝可为裾。

味觉贪泉爽，亲承化日舒。珍奇空土苴，经训乃菑畬。

崖茗团成饼，溪毛足当蔬。日须崇简俭，时过惜居诸。

勉力忠勤报，毋容礼法疏。鹗书催入觐，凤阙儗听胪。

久绊频嗟我，斯文独起予。每欣樽有酒，不羡食多鱼。

旧业隳堂构，非材愧木樗。饭牛歌浩浩，化蝶梦蘧蘧。

老觉归无计，愁怜病莫袪。故园花自发，先陇草谁锄。

恬漠丹衷守，飘萧白发梳。彝伦今古重，百岁保同居。
闷歌行十二首
杨万里（宋代）

一风抛起万琼楼，几子康郎总掉头。
莫怕浪高洲尽没，海船下碇并无洲。
和季成弟中秋不见月
潘良贵（宋代）

经年等待中秋月，一夕阴云扫不开。高树时惊疏雨过，空山那复故人来。

梦回谁忆霓裳戏，老去愁闻水调哀。与子相逢长得醉，何须佳节始衔杯。
宫词 其八十
赵佶（宋代）

岷山遐表得灵犀，剖出花纹两脚齐。良匠涓辰成宝带，鸳鸯一对水中栖。
金刚随机无尽颂 其七 依法出生分第八
释印肃（宋代）

不能延数日，尽属天功力。时节自推迁，此性无拘执。
湖上
戴复古（宋代）

湖上团团三十里，若非杨柳即楼台。
城门未锁黄昏月，更住旗亭把一杯。
袁术
文同（宋代）

四代司空倚世劳，可嗟不肖事奸豪。
妄云名字与谶合，直欲起应当涂高。
次韵铦师壁间句四首 其四
韩淲（宋代）

禅家法眼本高寒，不用机缘出世间。一首清诗一盂饭，静看南北两云山。
蝶恋花
王重（宋代）

去岁花前曾记有。坐醉嬉游，花下携纤手。粉面与花相间斗。星眸一转晴波留。

一见新花还感旧。泪眼逢春，忍更看花柳。春恨厌厌如永昼。□□寂寞黄昏后。
酬玉汝
吴汝弌（宋代）

日暮云倒飞，苦雨湿茅屋。
奇哉五碎金，青草眠黄犊。
天行贵葆真，心骨迥凡俗。
一尺黄菊花，秋风播芳馥。
送雷伯鳞年兄得请扶侍还澄江十五首 其十五
何吾驺（明代）

三载同君揽秋月，秋月澄澄盈乍缺。越王台上望罗摩，此时见月心应绝。
读宋史张浚传二首
王志坚（明代）

十万良家等蠛蠓，符离一夕水流红。
魏公心法由来异，鼻息如雷学寇公。
乐椽自淮南回示新诗
梅尧臣（宋代）

淮南历览还宣城，囊多嘉句何冰清。
入门先叫十年兄，袖中大卷持来评。
我虽暗愚眼不盲，要识合如刘长卿。
举头不言笑且惊，此兄议论颇称情。
我亦感君知我名，阮籍从呼作老兵。
乌目山五题 其五 龙院
李堪（宋代）

林下金仙地，苔门掩夕阳。花飞殿塔顶，地照云霞光。

松老鹤仍在，洞闲龙已翔。中宵动清众，清磬发虚堂。
席上赠张稚昭二首 其二
吴暻（清代）

花前月底奏新声，梦断昭华玉殿尘。记得云间歌第一，贞元朝士已无人。
赋得宦情随日薄
卢龙云（明代）

当年畏路苦驱驰，往事于今有所思。千山历转听猿道，三径犹临浴鹤池。

老作蠹鱼空玩日，杜门却客从真率。时邀社酒问农桑，或向古人寻著述。

泉石逍遥赋遂初，蓬蒿密拥一郊居。杖屦忽回方外辙，冠裳再逐府中趋。

自甘阅历风尘久，岂谓憣然辞𤱶亩。意气纵横类若无，身世浮沉亦何有。

小草谁令复出山，强将名姓在人间。考槃尚忆林园乐，结辔难忘道路艰。

看看世事徒劳耳，屈指科名越二纪。薄宦宁能但俛眉，优游却道衡门美。
访陈与机县尉于湘潭下摄市 其一
戴复古（宋代）

清淡守风节，当官若隐居。自称为漫尉，人道是迂儒。

俸外无炊米，公馀但读书。王门多贵戚，道眼视如无。
柬康五
王九思（明代）

冬徂春已半，不得浒西书。老恨追趋懒，相思梦寐馀。

杏花开正好，桑落兴何如。七十今年是，应劳长者车。
贺新郎
韩玉（宋代）

柳外莺声碎。晚晴天、东风力软，嫩寒初退。花底觅春春已去，时见乱红飞坠。又闲傍、阑干十二。阑外青山烟缥缈，远连空、愁与眉峰对。凝望处，两叠翠。

鸳鸯结带灵犀佩。绮屏深、香罗帐小，宝檠灯背。谁谓彩云和梦断，青翼阻寻后会。待都把、相思情缀。便做锦书难写恨，奈菱花、都见人憔悴。那更有，枕痕泪。
正月六日观灵谷寺塔影奉和御制诗二首 其一
梁潜（明代）

菩提正觉超玄间，非空非有开禅关。三乘顿悟是非涂，慧力高等昆崙山。

昆崙万仞倚天起，千派灵源走河水。一从释迦辞王家，当时如在化城里。

念此群生溺爱河，谁能只手遏颓波。化身千亿入东土，神光瑞气昭弥罗。

灵山遗迹久茫昧，复此重来属昭代。端严真相妙如如，圆通法戒行在在。

定以生慧慧生空，六根净尽空慧同。胜缘妙果悟闻见，挥手可入堂奥中。

遍历诸劫不能毁，缘此无始无本体。执想想生见空花，刹那之间万红紫。

傍蹊巧趋易招惑，如蚕吐丝自徽纆。有目顾见佛日光，高照天下及万国。

我皇化被极东西，遐迩来贡无或迷。象犀虎豹日交致，车渠火齐青玻璃。

醴泉甘露降岩谷，嘉禾瑞卉何煜煜。皇心所眷不在兹，德惟馨香自芳馥。

顷闻浮屠现毫光，大周八极细茫茫。又看倒影入虚室，从一空中遍长廊。

诸相玲珑仅盈尺，阳乌阴兔会晨夕。走视稽颡众颠仆，千影俄散入千隙。

玉刻芙蓉金作台，雕甍碧瓦无尘埃。鸾舆降幸时往来，龙章凤彩云间开。

六丁守护百神绕，虹光腾烛天皎皎。由来佛法昌运符，旭日东升尘界晓。
粤中看牡丹
冯珧（明代）

记得初从翠羽招，撚痕粉腻未全消。此时恰好春三月，与子曾逢廿四桥。

酒半临风看赠佩，花深移月听吹箫。故园今日犹亲近，解识当年魏与姚。
塞垣春 初六日立秋归舟，偶和周清真韵
邹祗谟（清代）

爽气生兰野。飘细雨、孤帆卸。蝉声曳树，燕飞掠水，远村如画。

便桃笙、葵扇如遥也。独把乌丝挥洒。怪金风、初欲动，不禁悲秋重写。

蓦忆镜中人，自来好、绣阁幽雅。多病为闲愁，怯初长此夜。

记来朝、巧时良日，初临好、排待针楼下。寄语归期近，向罗衣再把。
题吴通微主人
钱起（唐代）

食贫无尽日，有愿几时谐。长啸秋光晚，谁知志士怀。

朝烟不起灶，寒叶欲连阶。饮水仍留我，孤灯点夜斋。
洛中即事
窦巩（唐代）

高梧叶尽鸟巢空，洛水潺湲夕照中。

寂寂天桥车马绝，寒鸦飞入上阳宫。
感兴五首
于石（宋代）

卫人将授甲，鹤有乘轩宠。
爱人不如禽，士固不为用。
唐人竞朝梁，怒杀孙供奉。
兽犹知有君，人胡不愧悚。
甲辰春和兰室病中诗韵二首 其一
黄淮（明代）

人事愁中少，年华静里消。青樽谁复醉，白发肯相饶。

抱病怜吾子，追欢慨昨朝。白云长在望，乡信一何寥。
恨欢迟
王哲（金朝）

名＊排三本姓王。字知明子号重阳。似菊花如要清香。吐缓缓，重浓霜。学易年高便道装。遇渊明、语我嘉祥。指蓬莱云路如归去，慢慢地休
酌姨母崇德君寿酒
黄庭坚（宋代）

日月行当寿星纪，仙人初出阆风时。
欲将何物献寿酒，天上千秋桂一枝。
杂兴五 其五
方一夔（宋代）

甘死蓬窗笑我痴，兴来况值夜凉时。閒中不觉年华促，归去方知宦路危。

酒瓮沉沉倾玉瀣，簟筠细细蹙风漪。月残梦醒诗初就，枯笔长抛网蟢丝。
谒金门·杨柳陌
冯延巳（五代）

杨柳陌，
宝马嘶空无迹。
新着荷衣人未识，
年年江海客。
梦觉巫山春色，
醉眼花飞狼籍。
起舞不辞无气力，
爱君吹玉笛。
花心动
长筌子（金朝）

百岁光阴，似飘风浮沤，电雷轰掣。返照速修，急景难留，不觉鬓莘如雪。

万缘羁绊何时了，谩昏晓、寸心愁结。劝英杰。莫教釜破，断绳难接。

一失人身万劫。叹伶俐惺惺，不遭缧绁。欲浪恩山，玉杻金枷，谁肯猛然抛撇。

一朝大限临门唤，见阎老，怎生推说。恁时节。追思圣贤妙诀。
送陈资道
杨杰（宋代）

有客抱荆璞，不琢贵其质。兢兢三十年，常恐有坠失。

所欲价百倍，今也十之一。勿患知者难，光彩已四出。
送施徽州二首
韩元吉（宋代）

江出新安见底清，黄山高势碧峥嵘。
袴襦会遣民皆有，枹鼓悬峥夜不鸣。
蜡屐未须怀别墅，虎符今喜得名城。
他时一榻容徐穉，端共舆人乐政成。
陪曹使君牧马寺劝农
喻良能（宋代）

朱轓小队出郊坰，风卷浓阴作快晴。
夹道老人迎五马，啭枝黄鸟避双旌。
参差麦垅云屯重，零乱梅花雪片轻。
劝课定知非小补，扶犁携饷趁春耕。
伤都督向公
王星諴（清代）

夜帐星辰陨，东南哭素旃。出身经百战，授钺感衰年。

闻道楼船返，翻愁铁瓮坚。壶头师未捷，怊怅马文渊。
自顺阳至均房道五首用陈符宝去非韵
张嵲（宋代）

行客路正远，曦驭已西驰。
霜风吹草树，眇眇连荒陂。
如何羁旅怀，更值摇落时。
四序欻已晚，我生可无衰。
尚纡使吏袍，久负南山期。
吾庐岂固好，此身自安之。
胡为终岁别，使我心怕悲。
故园松菊荒，静计勿差池。
桑柘共平陆，过桥野色分。
冬序日向深，冒山多薄云。
惊飚入长林，黄叶久纷纷。
山前人有家，鸡犬时一闻。
公堂置酒群彦咸集作诗呈学中诸先辈且用叙别
朱长文（宋代）

汉有郡文学，儒宫所宗师。稚圭虽叹滞，邓禹犹愿为。

圣朝兴庠序，内外振新规。嗟余介且拙，性与丘壑宜。

青衫起泮水，六见开辛夷。经术聊辨惑，文章非振奇。

群英何济济，屈就董生帷。讲习良可乐，敩学交相资。

但观芹藻长，不恤颜鬓衰。忽传太学命，飞诏下天涯。

自省草茅贱，岂称廊庙知。亲友颇敦迫，黾勉趋官期。

生平好古心，或冀伸此时。偶兹春奠毕，将与诸生辞。

浊酒多如渑，颁贶自守麾。乡饮久不讲，礼意犹可追。

高阁矗丹槛，公堂焕云楣。裒衣二百众，齿发叙尊卑。

笾豆俨在列，鹓鸿来有仪。珍饔荐瑶觞，虽醉尚肃祗。

式燕固云喜，有行尤怆离。勉旃重勉旃，脩业戒荒嬉。

黼绣在德义，金玉惟书诗。豫章生拱把，群木共葳蕤。

养之得其性，自有凌云枝。又如圳浍流，不息趋天池。

居乡为闵参，得志慕皋夔。当令竹帛间，炳炳令名垂。
虔州吕倚承事年八十三读书作诗不已好收古今
苏轼（宋代）

扬雄老无子，冯衍终不遇。
不识孔方兄，但有灵照女。
家藏古今帖，墨色照箱筥。
饥来据空案，一字不堪煮。
枯肠五千卷，磊落相撑拄。
吟为蜩蛩声，时有岛可句。
为语里长者，德齿敬已古。
如翁有几人，薄少可时助。
西江月 其二
朱敦儒（宋代）

琴上金星正照，砚中鸲眼相青。闲来自觉有精神。

心海风恬浪静。

且喜面前花好，更听林外莺新。瓮头清辣洞庭春。

醉里徐行路稳。
沁园春 甲寅立夏日同万红友吴天石过云臣斋头赏牡丹作
陈维崧（清代）

每到春馀，便过君家，来冲绮筵。正楝花风里，金铃细响，湖山石畔，绣幔低褰。

绿叶扶红，琼酥衬紫，三种倾城各自妍。疏狂客，更诗催弈圣，酒引僧颠。

沈香不记何年。算天宝风流事邈然。记锦袍学士，新声倚曲，淡容虢国，薄醉朝天。

事去休提，愁来须谢，眼底明妆尽可怜。春归矣，仗花间蜂蝶，邀取春还。
咏史诗。沙苑
胡曾（唐代）

冯翊南边宿雾开，行人一步一裴回。

谁知此地凋残柳，尽是高欢败后栽。
跋旧题
刘子寰（宋代）

溪楼逆旅棣华西，窗扇烟埃暗旧题。久视字书差可认，初然吟玩是谁诗。
东台望海峰
缪彤（清代）

层层峭石拥高台，就里藤萝百道开。身在云中天水合，更于何处见蓬莱？
次韵张参议送行
项安世（宋代）

君王菲食继唐虞，北望中原忆故墟。
嗟我怀人无惮远，参卿军事且烦渠。
急须把酒浇天口，早与归朝说地舆。
湖水小儒无籍在，十年犹佩兔园书。
端阳杂咏 其五
陈堂（明代）

能言鹦鹉事应非，鸲鹆那堪学语归。从此不需劳剪舌，恐令禽鸟解人机。
白沙宿窦常宅观妓
刘商（唐代）

扬子澄江映晚霞，柳条垂岸一千家。

主人留客江边宿，十月繁霜见杏花。
光福山中鼓琴为曾仲子作操
屈大均（明代）

上岂无天，非君之天兮。下岂无地，非君之地兮。君之天兮在山之中，金庭兮玉柱，日月兮所通。

君之地兮在水之内，笠泽兮具区，雷风兮所载。雷以生日，风以生月，君之心兮一日而盈一日而阙。

月以成风，日以成雷，君之心兮一风而阖一雷而开。

君今兮五十，功名兮汲汲。玉貌兮未衰，目犹兮点漆。

天命兮当知，年光兮勿失。
句
释惠崇（宋代）

多年不道姓，几日旋移家。
宣城赠萧兵曹（一作许浑诗）
杜牧（唐代）

桂楫谪湘渚，三年波上春。舟寒句溪雪，衣故洛城尘。

客道耻摇句，皇恩宽犯鳞。花时去国远，月夕上楼频。

赊酒不辞病，佣书非为贫。行吟值渔父，坐隐对樵人。

紫陌罢双辙，碧潭穷一纶。高秋更南去，烟水是通津。
行春桥玩月
郭谏臣（明代）

临湖维短棹，天末起凉风。皓月飞银镜，长桥偃玉虹。

望中烟翳景，席畔水涵空。胜会知难再，酣歌意未穷。
如梦令
吴潜（宋代）

闲向园林点检。又见小桃开遍。切莫便飘零，且为春光留恋。留恋。留恋。待我持杯深劝。
句 其二
鲍慎由（宋代）

学诗比登仙，金膏换凡骨。
不奈
吴则礼（宋代）

不奈淮南热，遥知秋可怜。
乌皮垂老事，白发半生禅。
井水从儿汲，茶铛姑自煎。
何时决明好，堂下晚鲜鲜。
长亭怨（旧居有感）
张炎（宋代）

望花外、小桥流水，门巷愔愔，玉箫声绝。鹤去台空，佩环何处弄明月。十年前事，愁千折、心情顿别。露粉风香谁为主，都成消歇。

凄咽。晓窗分袂处，同把带鸳亲结。江空岁晚，便忘了、尊前曾说。恨西风不庇寒蝉，便扫尽、一林残叶。谢杨柳多情，还有绿阴时节。
宴琼林（上元）
黄裳（宋代）

霜月和银灯，乍送目楼台，星汉高下。爱东风、已暖绮罗香，竞走去来车马。红莲万斛，开尽处、长安一夜。少年郎、两两桃花面，有馀光相借。因甚灵山在此，是何人、能运神化。对景便作神仙会，恐云轩且驾。思曾待、龙楼俯览，笑声远、洞天飞斝。向东来、尤幸时如故，群芳未开谢。
浚沟庙蜥蜴
郑獬（宋代）

不归大海不藏山，碧瓦朱栏绿树闲。
应待老龙才睡著，便偷云雨落人间。
【南吕】一枝花·赠朱帘秀
关汉卿（元代）

赠朱帘秀
轻裁虾万须，巧织珠千串；金钩光错落，绣带舞蹁跹。千雾非烟，妆点就深闺院，不许那等闲人取次展。摇四壁翡翠浓阴，射万瓦琉璃色浅。
【梁州】富贵千侯家紫帐，风流如谢府红莲，锁春愁不放双飞燕。绮窗相近，翠户相连，雕栊相映，绣幕相牵。拂苔痕满砌榆钱，惹杨花飞点如绵。愁的是抹回廊暮雨箫箫，恨的是筛曲槛西风剪剪，爱的是透长门夜月娟娟。凌波殿前，碧玲珑掩映湘妃面，没福怎能够见？十里扬州风物妍，出落着神仙。
【尾】恰便千一池秋水通宵展，一片朝云尽日悬。你个守户的先生肯相恋，煞是可怜，则要你手掌儿里奇擎着耐心儿卷。
和李伯时韵送行七首
曹勋（宋代）

移花种竹增幽寻，卷箔高窗邀远岑。
腰镰饷耕不觉老，鬓华雪领从渠侵。
行围四咏叠去岁韵 其四 罢围
弘历（清代）

素志常铭内，临欢戒极欢。息教归布帐，招底藉皮冠。

炊熟地为灶，割鲜草作盘。披星仍迨晓，晏起敢三竿。
秋霁丰德寺与玄贞师咏月
唐彦谦（唐代）

露冷风轻霁魄圆，高楼更在碧山巅。四溟水合疑无地，

八月槎通好上天。黯黯星辰环紫极，喧喧朝市匝青烟。

夜深独与岩僧语，群动消声举世眠。
好事近（初春）
郑獬（宋代）

江上探春回，正值早梅时节。两行小槽双凤，按凉州初彻。

谢娘扶下绣鞍来，红靴踏残雪。归去不须银烛，有山头明月。
晚行
孔武仲（宋代）

客子念家意，远行投驿心。
乱鸦争噪晚，宿鸟已归林。
渐觉残阳尽，更忧前港深。
云师颇知足，久久困狂霖。
杂咏一百首·孔光
刘克庄（宋代）

佞幸传呼至，师臣伛偻迎。
暮年灵寿杖，幸自可扶行。
句
李师中（宋代）

门无车马地无尘，只有青山是四邻。
蔡州叔父金部挽歌辞五首 其一
晁补之（宋代）

文词蚤岁诸儒上，操行当朝国士期。清世急贤千载事，白头赍志一州麾。
将到永州宿村舍
李曾伯（宋代）

野宿孤村迥，山行十里荒。
犊眠衰草壤，马踏落梅香。
入眼春晴薄，打头风势扬。
莫嗟登陟苦，明日年潇湘。
酬姚覃
李频（唐代）

不见又相招，何曾诉寂寥。醉眠春草长，吟坐夜灯销。

泪堕思山切，身归转路遥。年年送别处，杨柳少垂条。
为杭民勘讼口占
卢跃龙（明代）

虞芮代质成，穿林入径行。是非无我相，案牍悟前因。

列仗惊群牧，传呼乱偶耕。浮名吾愧汝，休羡使君荣。
卓文君
赵蕃（宋代）

成都共逸为琴心，岂不尝闻赋丽淫。
重聘茂陵今已晚，不须多赋白头吟。
压沙寺梨花
黄庭坚（宋代）

压沙寺後千株雪，长乐坊前十里香。
寄语春风莫吹尽，夜深留与雪争光。
山水图
吕本中（宋代）

君家茅屋低蓬蒿，客来颇厌蛙蚓号。何得有此山突兀，气压太华陵嵩高。

坐看远涧受悬瀑，似听跬步鸣秋涛。槎牙老树半枯死，上倚绝壁缘飞猱。

我行日畏盗贼逼，敢厌瘴疠多腥臊。偶逢坐稳懒归去，豁达眼界无纤毫。

岭南山水固多异，恨无中州清淑气。对君图障心恍然，便如太华嵩高前。

君但对此能高眠，当有好句令君传。
妙音方丈
黄彦平（宋代）

弥勒同龛夕，难摩示病情。
炉残文武火，灯暗短长檠。
耿介游良苦，温柔梦不成。
颦眉挑锦字，相忆恨高城。
芹
朱翌（宋代）

幽人本无肉食愿，岸草溪毛躬自荐。并堤有芹秀晚春，采掇归来待朝膳。
喜迁莺（塞上词）
李纲（宋代）

边城寒早。对漠漠暮秋，霜风烟草。战□长闲，刁斗无声，空使荷戈人老。陇头立马极目，万里长城古道。感怀处，问仲宣云乐，从军多少。

缥缈云岭外，夕烽一点，塞上传光小。玉帐尊罍，青油谈笑，肯把壮怀销了。画楼数声残角，吹彻梅花霜晓。愿岁岁静烟尘，羌虏常修邻好。
广州竹枝词 其三
屈大均（明代）

佛桑亦是扶桑花，朵朵烧云如海霞。日向蛮娘髻边出，人人插得一枝斜。
寄边上从事
郑谷（唐代）

男儿怀壮节，何不事嫖姚。高叠观诸寨，全师护大朝。

浅山寒放马，乱火夜防苗。下第春愁甚，劳君远见招。
从人觅山水扇二首 其二
饶节（宋代）

爱君才气耻言兵，欲倚诗书继老成。手里林泉当付我，恐妨抽板揖公卿。
和谢吏部铁字韵三十四首·呈几叟仪曹四首
邓肃（宋代）

岭云去天一握耳，取死一分山下水。
不辞舟车千里来，赖有陈蕃知孺子。
当堂得酒觞故人，醉倒花前夜不嗔。
我来一见欣如故，险语聊摅肺腑真。
安得眼边万事绝，与君千首较工拙。
乐死初无锸自随，那学祠东墓费铁。
饶州馀干县琵琶洲有故韩宾客宣城裴尚书修行…因以和吟
韦庄（唐代）

琵琶洲近斗牛星，鸾凤曾于此放情。已觉地灵因昴降，

更闻川放有珠生。一滩红树留佳气，万古清弦续政声。

戟户尽移天上去，里人空说旧簪缨。
偈颂一一二首 其七十二
释清远（宋代）

南阎浮提人，就中多闹乱。无想四禅天，根性最迟缓。

迟速不同四，染净难回换。两个五伯文，元来是一贯。

贯贯，哑子拍手高声唤，聋人听得佯不管。天明日出是夜半，智者大师谭止观。
雁二首
陈师道（宋代）

来往违寒暑，飞鸣在稻粱。
未知溟海大，不肯过衡阳。
送至洪沙弥赴上元受戒
皎然（唐代）

不肯资章甫，胜衣被木兰。今随秣陵信，欲及蔡州坛。

野寺钟声远，春山戒足寒。归来次第学，应见后心难。
夜坐有感
沈辽（宋代）

斋阁夜不寐，耿耿对华烛。眼病懒读书，投老亦忘欲。

华宠非我懒，终不蹈迫辱。五亩穷巷居，薄有数斗粟。

归来解衣袂，何为愧仰屋。天晴步明月，雨暗一棋局。

四夷正耀兵，百姓食不足。为谢支离疏，吾方外羁束。
迸晁无咎之官塞上
孔武仲（宋代）

人生苦南北，相见出偶尔。
喧阗都市中，乃复遇之子。
东莱遽别后，故人今有几。
诜诜塾与序，进学亦可喜。
语阑行色动，轻裘有知已。
去去何当回，山川正芳晖。
边州剩厨传，应不典春衣。
雨馀
赵蕃（宋代）

雨馀还返照，墙面亦高林。独坐残书卷，支颐谷鸟吟。

百年今半过，三径岂遐心。日莫重萧瑟，悲歌不自任。
冬景 官梅动诗兴
刘辰翁（宋代）

官路行人老，梅开客过时。徘徊深动兴，放浪自吟诗。

水深兼山深，南枝更北枝。终然无一句，何以寄相思。

岁月题梁在，风霜牧笛知。北人休系马，馀恨寄他谁。
许田道中雨止
毕仲游（宋代）

索索风回阵，晖晖日弄晴。扫门收石润，走马觉身轻。

路阔车添辙，泥乾仆问程。暮川行客远，云气自昏明。
杨秀才书屋有墨竹一枝为其添补数叶五绝
胡寅（宋代）

扫尽鹅溪匹练霜，未知三尺映茅堂。
此君不是尘中物，何必区区较色香。
渔歌子二首 其一
史惟圆（清代）

急风吹，惊涛起。扁舟稳住烟波里。酒初甜，鱼正美。

几度斜阳逝里。

好西湖，应无比。藕花菱蔓牵船尾。妇莫愁，儿莫喜。

卧看暮山凝紫。
宛溪济川桥成
王璋（元代）

二水玄晖郡，双桥太白诗。江山遗迹在，惠政大贤知。

累石砌湍遗，飞梁跨渚涯。仙宫鳌赑屃，星汉鹊参差。

不碍乘槎客，翻思踏浪儿。人从衽席过，功类鬼神为。

利泽通千里，欢呼共一辞。吟诗欲题柱，记取落成时。
偈颂二十五首
释道璨（宋代）

溪东是国王水草，溪西是国王水草。
随分纳些些，佛法休寻讨。
堪笑水潦和尚，枉被马师踏倒。
荐福与麽告报，犹较王老师一线道。
始冰
刘克庄（宋代）

始犹飘洒忽严凝，村獠初看尽失惊。
包裹入城问蓍旧，一名木稼一名冰。
圣柬将寓于卫行乞食于齐有可怜之色再次韵感
黄庭坚（宋代）

鲁公但食粥，百口常忧煎。
金张席贵宠，奴隶乘朱轩。
丈夫例寒饿，万世无後先。
风霾天作恶，雷亦怒阗阗。
俄顷花柳静，烟暖谷鸟喧。
人事每如此，翻覆不常然。
下流多谤议，高位又疾颠。
空余壮士志，不逐四时迁。
寄题萧国贤佚我堂
杨万里（宋代）

软红尘里几时休，重碧杯中且拍浮。
坐看痴儿夸绝足，可怜到老不回头。
幅巾蔾枝聊三径，明月清风自一丘。
我亦年来厌奔走，梦骑野鹤访沙鸥。
和黄三安仁山庄五首 其四
崔颢（唐代）

耕种春须了，幽人晚到家。琴中来远吹，竹里映残霞。

谷鸟牵垂叶，池鱼疑水花。朝留半樽酒，细酌倚山槎。
由长流水至黄芦冈
颜检（清代）

东方欲明晓星起，晨鸡喔喔鸣不已。鞭丝遥指黄芦冈，一日征不八十里。

马足蹴踏浮沙间，春风荡漾春光还。朝暾初射边方路，积雪微明塞外山。

山色莽莽雪分界，我来看山如看画。白云当空如雪霏，白雪在山如云挂。

云满山腹雪满巅，奇观还结域外缘。正若穷探香雪海，琼英玉屑堆青天。

方今四海尽涵宥，准回诸部置亭堠。西缘葱岭北沙陀，重驿而来争辐辏。

我从马上瞻遥峰，峰峰环列如附庸。诘朝行过南山口，涛声入耳闻青松。
和陈及之 其一
孙应时（宋代）

不妨客子归路滑，且喜雨来天破悭。剑南剑北好颜色，吾徒心事略相关。
凤凰台上忆吹箫·凤凰台怀古
陈家庆（清代）

黄叶声中，金风客里，江城有侣相寻。正夕阳烟柳，报道秋深。

不信黄昏立尽，祗余得、雁序哀吟。关怀甚、衣香梦冷，花草愁侵。

萧森。何时凤去，总径古台荒，负却登临。看三山天外，二水洲心。

为问词仙老去，凭谁与、苏豁尘襟。归来也、幽怀未展，月黯墙阴。
散药过东湖戏作绝句寄陈巨中
毛滂（宋代）

谁为苍生起病癯，参军药裹欲何如。
湖东道义为针石，不用先生肘后书。
清泉
赵庚夫（宋代）

清泉煮茗自甘肥，诗卷新来十大园。
衰齿尚能餐枸杞，余龄断未泣牛衣。
每思削发游方去，时梦乘云谒帝归。
何世独无勋业士，古来惟有逸民稀。
翠蛟亭
怡然（宋代）

萦纡九锁山，棱层几叠水。
谁令翻其源，银涛迸石髓。
和刘尉赤岸上巳 其二
张商英（宋代）

采兰时节近清明，朝野欢娱值太平。坦率从来如庾亮，穷愁素不学虞卿。

三年阳渚成何事，一觉邯郸悟此生。把酒花前须醉倒，肯教风雨落繁英。
次韵苏和父自郫见寄
魏了翁（宋代）

敬共事明德，懔如盘水持。
岂惟将弗胜，抑恐浊且兹。
结发齿名官，几被末俗移。
学睎迁商博，文慕庄骚为。
书不记痴龙，诂不通雌霓。
耻於市朝挞，甚於沟壑挤。
大道砥如平，阽身蹈囏危。
迨其阅世久，始识真闻知。
天命贲草木，生意长萋萋。
蕃鲜固云乐，槁瘁安足悲。
阴阳孰信诎，日月谁荡推。
乾坤奠中极，雷泽周四陲。
夫人命於诚，地生而天施。
五行根五事，位育谁司之。
{左女右寰去宀}滔溺于词，躁轻乱于仪。
山鸡炫清影，只以速颠跻。
况彼膜外荣，皇皇复滋滋。
此於我何加，寒暑自四时。
苏公西南彦，仪鸿渐于逵。
而我坐远屏，七年堕蛮夷。
梦思岷山阳，枯筇伴庞眉。
人才日零落，憔悴西南维。
大篇忽开予，炯炯晨星垂。
公来何勇迈，我往何栖迟。
敢睎会温潞，窃原商濂伊。
默嗟气相求，范喧蜜成脾。
梅边立踟蹰，正待阳春归。
董生孟垣自将乐访予诗以送之
林熙春（明代）

公子才名誇五马，论文樽俎愧依宗。琴声日望阳春和，剑气时看北斗冲。

不谓千金收逸骏，翻从担米困屠龙。知君裁就天人赋，肯驻三山第一峰。
登独山
莫与俦（清代）

山本先生窗案物，登临初与故人同。长松浩浩通元气，杰阁萧萧倚烈风。

毋敛一随刚水没，葛蛮空付长官雄。祇今汉县皆州府，经纬才谁嗣尹公。
晁子绮
建炎民谣（宋代）

晁子绮，澶渊{今河南濮阳西}人。
咏之孙{《宋诗纪事补遗》卷四九}。
次韵康庆之秋雨喜凉书怀五首 其一
方回（元代）

躁求欲火炽，寂守德宇凉。斯人老世故，秋雨锄骄阳。

季郈鸡浪斗，臧谷羊俱亡。矢诗写高怀，耸如见清扬。
谢送崖公所画判官药方书
陈泰（元代）

我从海上归，不得海上方。庸医试饷吻，食之断人肠。

我从濠梁归，不得濠梁画。诗情勃郁时，强走何由化。

空山欲雪云冥冥，道逢裘兄双眼青。收方蓄画能通灵，快我诗肠频丁宁。

君持此方为国医黎民，要使药笼皆参苓。君持此画献赋凌烟阁，要使天下将相皆褒鄂。

海头不生断肠药。
和二兄书事三首
李廌（宋代）

年少看书耻未多，壮心今岁沛中歌。
带江黄帜有蹻跖，举国白头无绛何。
为我忠谋能有几，匪人阿比敢言他。
手攀荆葛藤萝近，敢把新凉取次过。
春词二十首 其六
李纲（宋代）

清晨开卷坐幽窗，深注炉烟一缕香。汲水养花颜色好，向人端似炫新妆。
管长源朝奉挽词
周必大（宋代）

青袍黄甲旧蜚英，紫绶金章晚更荣。
隐德家传辽北客，修龄人羡济南生。
墓中深刻同年笔，世上难磨异日名。
识面有时追往事，伤情无路奠佳城。
示龙王长老法赞
胡寅（宋代）

东峰峨龙头，西岭掉其尾。
蜿蜒藏爪鬣，云卧久未起。
谁凭象教力，挂腹千柱启。
重天飞铁凤，宝地按金指。
於今几百年，松柏合抱峙。
悄无车马尘，一径渺云水。
我来亦何事，蜡屐自游徙。
赞公好禅伯，道俗共欢喜。
浮云本无心，锡杖聊壁倚。
借问此山名，其实安所止。
答云苍岑顶，万觞涌清泚。
伊何司蓄泄，神物宜在此。
又言干戈际，流血几万里。
龙胡为自珍，岩洞深伏弭。
笑挹香松槽，漱盥白玉齿。
清风出长啸，月净天如洗。
天只峰晏坐
许相卿（明代）

多病连三岁，閒情擅一丘。杖钱疏后计，方药惯前筹。

白首纷如叹，青山黯尔愁。孤衷危圣主，奇数负通侯。

盘涧从真隐，词场谢昔游。扬雄奇异代，郑谷许同流。
和晏子忠 其二
吴泳（宋代）

每逢耆旧问，誇说太平年。橘柚三冬富，荷花万顷联。

断岩书姓氏，胜迹已蹄筌。群盗方如猬，渠鞭恐著先。
陈伯纪列岫三首
曾丰（宋代）

文书倥偬汗模糊，问有清凉世界无。
走借主人烟雨观，幻吾身眼入冰壶。
光孝寺作茶供
方岳（宋代）

一藤碎踏两山云，看尽朝岚与夕曛。
留得如来舍身相，共敲苍雪了炉熏。
夏夜叹
杜甫（唐代）

永日不可暮，炎蒸毒我肠。
安得万里风，飘飖吹我裳。
昊天出华月，茂林延疏光。
仲夏苦夜短，开轩纳微凉。
虚明见纤毫，羽虫亦飞扬。
物情无巨细，自适固其常。
念彼荷戈士，穷年守边疆。
何由一洗濯，执热互相望。
竟夕击刁斗，喧声连万方。
青紫虽被体，不如早还乡。
北城悲笳发，鹳鹤号且翔。
况复烦促倦，激烈思时康。
依韵和尚书再赠牡丹花
徐夤（唐代）

烂银基地薄红妆，羞杀千花百卉芳。紫陌昔曾游寺看，

朱门今在绕栏望。龙分夜雨资娇态，天与春风发好香。

多著黄金何处买，轻桡挑过镜湖光。
致政龙图给事徐公挽词二首
韩元吉（宋代）

磊落南州士，家声二百年。
失身几利吻，得路已华颠。
青琐元虚位，黄扉久伫贤。
九原宁可作，东望益潸然。
和刘后村杂兴
胡仲弓（宋代）

迩来笔砚亦相疎，野服焚香读异书。
筑室不须临孔道，闭门只合造轻车。
有梅花处犹堪酒，无行人家不可居。
涉世真消诫口过，是非荣辱不关渠。
使臣李汝发写平园真求赞
周必大（宋代）

人皆炎热之畏，我爱夏日之长。
耳百尺之松风，挹双沼之荷香。
发固知其种种，容何事乎堂堂。
尚从游于留侯，免形似乎六郎。
眼儿媚（社日）
韩淲（宋代）

风回香雪到梨花。山影是谁家。小窗未晚，重檐初霁，玉倚蒹葭。

社寒不管人如此，依旧在天涯。碧云暮合，芳心撩乱，醉眼横斜。
从李崇道觅潘衡墨四首
赵蕃（宋代）

眼寒不识黟川李，相好长迷大禹圭。
见说潘郎亲有女，独能传业向深闺。
悬榻轩为金陵刘某作
张弼（明代）

一榻高悬坐者稀，眼中浑不为轻肥。挑灯细读陈蕃傅，徐孺原来是布衣。
冬青轩，为天印上人赋
张昱（元代）

冬青树老法王家，得与维摩共岁华。枝上蜡封经夏雪，阶前雨岁过春花。

词人有兴从题壁，童子何知但煮茶？不下禅床迎送拙，大千同是一袈裟。
除妇服诗
孙楚（魏晋）

时迈不停。
日月电流。
神爽登遐。
忽已一周。
礼制有叙。
告除灵丘。
临祠感痛。
中心若抽。
和陈必强韵
廖行之（宋代）

三旌之位不足贵，万钟於我其何加。
谁如日欲无骨相，底用眼眩鸠盘茶。
哦诗清籁助萧爽，角壮余子空雄夸。
东洋北若不汝较，望叹自失无津涯。
天宁乐（铜人捧露盘引）
贺铸（宋代）

斗储祥，虹流祉，兆黄虞。未□□、□圣真府。千龄叶应，九河清、神物出龟图。□□□□，□盛时、朝野欢娱。

靡不覆，旋穹□，□□□，□坤舆。致万国、一变华胥。霞觞□□，□□□、□□□宸趋。五云长在，望子□、□□□□。
满江红·雨後晴初
京镗（宋代）

雨後晴初，觉春在、桤村柳陌。修禊事、郊坰寻胜，特邀君出。缭绕群山疑虎踞，弥漫一水容鲸吸。怪西湖、底事却移来，龟城北。酬令节，逢佳日。风递暖，烟凝碧。趁兰舟游玩，尽杯中物。十里轮蹄尘不断，几多粉黛花无色。笑杜陵、昔赋丽人行，空遗迹。
乱后三首
司空图（唐代）

丧乱家难保，艰虞病懒医。空将忧国泪，犹拟洒丹墀。

流芳能几日，惆怅又闻蝉。行在多新贵，幽栖独长年。

世事尝艰险，僧居惯寂寥。美香闻夜合，清景见寅朝。
题张鹏翀翠巘高秋图用其韵作七古示之
弘历（清代）

问我绘事应师谁，横岭近在帝城西。从来师心非所贵，师古道远劳攀跻。

鹏翀汝诗脱筌蹄，欲侔元白志不低。我於诗画涉藩篱，安能示汝匪手㩦。

得其环中游方外，畴谓半偈非全提。佳节展汝山水奇，兴酣走笔一漫题。

黄花笑我拈吟髭，萧萧写影临清溪。
寄题用之太丞真意阁
李石（宋代）

真医曾活水中龙，三卷奇书玉笈中。
酒熟定应登杰阁，与龙对酌海螺红。
水龙吟·再送荪友南还
纳兰性德（清代）

人生南北真如梦，但卧金山高处。白波东逝，鸟啼花落，任他日暮。别酒盈觞，一声将息，送君归去。便烟波万顷，半帆残月，几回首，相思苦。
可忆柴门深闭，玉绳低、翦灯夜雨。浮生如此，别多会少，不如莫遇。愁对西轩，荔墙叶暗，黄昏风雨。更那堪几处，金戈铁马，把凄凉助。
西塘归棹
钱龙惕（明代）

清凉秋半半阴天，湖上烟波正渺然。芳草似帆行罨岸，青山如画走随船。

夕阳烟尽霞争赤，江月云开夜独圆。多少繁华乱离歇，水门零落莫山前。
送施鍊师阔静佐武当五龙宫
谢晋（明代）

仙袂远辞双凤阙，天书召赴五龙宫。承来雨露清虚外，步入烟霞缥渺中。

环佩珊珊摇曙月，仪旌冉冉度春风。伫看静扫金坛夜，端简澄心祀碧空。
游九仙阁
傅楫（宋代）

偶有寻真兴，携琴扣竹关。岩头青嶂合，洞口白云閒。

火伏丹犹湿，棋残局已斑。游人迷去路，疑是霍童山。
太常引·迟红酣日照修筠
马熙（元代）

迟红酣日照修筠。光景一时新。万物却游尘。看出浴、温泉太真。榜上龙虎，班头＊鹭，无复困冠巾。花亦只天民。问身到、黄扉几人。
题徐元祥清槐居 其二
李云龙（明代）

帘捲翠云朝坠，窗开绿雨晴飞。嘒嘒玄蝉秋唱，喈喈黄鸟春归。
茶庵招游西溪答之即坚其约次韵
丁丙（清代）

只消雨不恼黄昏，明发招邀出郭门。十八里中花更好，两三人约酒先温。

水楼禅话交芦偈，野寺诗寻宿藓痕。试与软红尘土客，清名持较果谁尊。
次韵曾帅遣意三首
郭印（宋代）

每入先生室，欣闻所未闻。
心君降六贼，笔阵扫千军。
炉鼎无人会，刀圭与客分。
清斋时隐几，閒看岭头云。
闲中书事
陆游（宋代）

病过新年逐日添，清愁残醉两厌厌。
惜花萎去常遮日，待燕归厌始下帘。
堂上清风生玉麈，涧中寒溜注铜蟾。
一生留滞君休叹，意望天公本自廉。
次韵酬张补阙因寒食见寄之什
郑谷（唐代）

柳近清明翠缕长，多情右衮不相忘。开缄虽睹新篇丽，

破鼻须闻冷酒香。时态懒随人上下，花心甘被蝶分张。

朝稀且莫轻春赏，胜事由来在帝乡。
摅情留别并州从事
马戴（唐代）

浅学长自鄙，谬承贤达知。才希汉主召，玉任楚人疑。

年长惭漂泊，恩深惜别离。秋光独鸟过，暝色一蝉悲。

鹤发生何速，龙门上苦迟。雕虫羞朗鉴，干禄贵明时。

故国诚难返，青云致未期。空将感激泪，一自洒临岐。
送刘草窗原博北上
蒋主孝（明代）

管库谁怜有俊才，买舟今日上燕台。
绕堤江燕对人语，千树野桃当午开。
使者再来颜阖去，箭书初下鲁连回。
烦君此别须珍重，莫遣儿童浪自猜。
睡起
黄庭坚（宋代）

彷佛江南一梦中，虚堂尽日转温风。
春深稍觉裌衣重，昼永不知樽酒空。
参政李秀叔
周必大（宋代）

忆昨淳熙谨万微，再登耆哲贰繁机。谋猷入告宸心沃，俊乂旁招物望归。

惠敛十连遗爱远，年开九秩近臣稀。全名备福公何憾，念旧伤情涕自挥。
谢制帅高卿剡四首
陈造（宋代）

去年来甬东，旄倪喜劝色。
色今画船西，行路亦嗟惜。
去来本何心，民自作欣慼。
达人了世缘，八极付挥斥。
菩萨蛮（四）
王齐愈（宋代）

远香风递莲湖满。满湖莲递风香远。光鉴试新妆。妆新试鉴光。

棹穿花处好。好处花穿棹。明月咏歌清。清歌咏月明。
偈二首
释禧誧（宋代）

韶山近日没巴鼻，眼里闻声鼻尝味。
有时一觉到天明，不在床上不落地。
三级浪高鱼化龙，痴人犹戽夜塘水。
次韵彦章三首 其二
韩淲（宋代）

展转寻思读此诗，情文俱尽见于辞。为公行坐沈吟久，不觉床间日影移。
题友人山居
高竹鹤（清代）

自汲清泉灌药畦，西风篱落豆初肥。
溪童趁日烘渔网，山妇迎初织雨衣。
棋散石台仙客去，松摇花崦野猿归。
尚嫌居处邻村近，又欲移家入翠微。